Lider Pokreta slobodnih građana Saša Janković kaže da je DS napravio ogromnu, trostruku grešku jer je rešio da Vučiću, "nenadležnom organu, koji nije izabran na fer i demokratskim izborima" pođalje predlog za promenu Ustava. Ne veruje da Šutanovac želi da pomogne Vučiću, ali navodi da je odluka PSG kad je tako nešto u pitanju - nepromenljiva.

Još ne znamo ko će sa kim biti u koaliciji na predstojećim lokalnim izborima u Beogradu, ali smo saznali ko sa kim neće. Za sada gotovo sigurno, Pokret slobodnih građana Saše Jankovića ne želi da ima ništa ni sa kim ko ima nešto s Aleksandrom Vučićem, pa tako ni sa Demokratskom strankom i njenim liderom Draganom Šutanovcem koji će predlog za promenu Ustava poslati, između ostalih i predsedniku države, što je u Jankovićevom pokretu protumačeno kao saradnja. Kako piše u saopštenju Pokreta, jedini dijalog koji će ikada imati sa Vučićem isključivo može da bude razgovor o mirnoj predaji vlasti.

Odluka o prekidu saradnje iznenadila je demokrate, a kažu da su to saznali u sredu - iz medija. Janković je, gostujući u Novom danu, rekao da to nije tačno, i da je on lično Šutanovcu saopštio odluku pre nego što je saopštenje izašlo u javnost. Odluku je, navodi, doneo najviši organ pokreta, koji i određuje politiku PSG.

"Dešava se drugačiji način politike... Ne verujemo da se može zasnivati politika Srbije na Vučićevoj laži i nasilju, a isto tako ne može se ni zasnivati na ideologiji - mi morati biti tu, ko god to mi bili", kaže Janković.

DS kad pogledate, od profesora Mićunovića, Tadića, Šapića, Borka Stefanovića, Šutanovca, Čede Jovanovića, sve su to ljudi koji su na našoj političkoj sceni jako dugo, a rezultat je loš, ocenjuje Janković. On je dodao da ne misli da su to loši ljudi, ali način na koji se vodi politika je loš, i da PSG to pokušava da promeni. Osnova politike pokreta je kaže, principijelnost, i ko god prekrši principe, ne treba da bude deo te politike.



Kaže da Pokret slobodnih građana, kad je u pitanju saradnja s drugim strankama, ima dva uslova - ne sarađivati s Vučićem i slagati se kad su u pitanju vrednosti.

Kaže da o Ustavu ne može da raspravlja čovek koji nije izabran na fer i demokratskim izborima. "Apsolutno ne priznajem Aleksandra Vučića. On je, da iskoristim njihovu kovanicu - takozvani predsednik", rekao je i dodao: "Pravno niko nije pobio rezultate izbora jer naš pravni sistem ne funkcioniše na osnovu prava... Mi nemamo nezavisno sudstvo, mi nemamo policiju koja radi po zakonu, a ne po nalogu vođe".

Pitanje Ustava nije suština stvari u Srbiji i "pozivom na lažni dijalog Vučić je uvukao sve koji uđu u to u prevaru, legitimaciju laži", naglasio je Janković.

"Da li je zaista naše pravosuđe u problemu zbog ustavnog rešenja? Ustavno rešenje kaže da sudije bira parlament, što nije idealno, ali birao je i zaštitnika građana, ko je nazavisno radio... Setimo se vremena vladavine DS kad su sudije u reizboru birane u Visokom savetu sudstva (VSS)... I tada sam ja (kao zaštitnik građana) imao konflikt s vlašću, jer je VSS bio politizovan od strane vlasti... Boško Ristić, Nata Mesarević, ministarka Malović, Homen... Sve su to ljudi koji su uspeli da to jedno telo potpuno politizuju i upropaste izbor sudstva... I sada, dati priliku Vučiću da kaže da pravosuđe ne valja, ali nisam ja kriv, kriv je znate loš Ustav i to usput onaj koji su donele demokrate sa DSS... Trostruko pogrešan potez", kaže Janković.

Nikakve veze nema predsednik, sve i da je legitimno izabran, sa predlogom Ustava i zašto to dati onom ko nije u proceduralnoj liniji, sem ukoliko ne želite da im kažete - ako zatreba, oko promene Ustava, tu smo, navodi lider PSG.

Problem je u tome, kaže Janković, što su ušli u saradnju s Vučićem time što su "nenadležnom organu, koji pri tom nije izabran na fer i demokratskim izborima, protiv koga smo se mi borili, rekli da će da pošalju nešto, nakon što je on pozvao na dijalog o tome". "Kakav dijalog, zašto njemu šaljete, da se pokaže kao državnik koji rešava probleme Srbije, kad je on čovek koji je Srbiju stavio na najniže grane... Napravili su ogromnu grešku".

Komentarišući Vučićev poziv na unutrašnji dijalog, Janković kaže da on "ima 100 odsto vlasti, da je sve institucije porušio, da vladavina prava ne postoji, i da sada kada treba da uradi nešto na šta se očigledno obavezao, poziva građane i opoziciju". Kada je Vučić imao dijalog sa opozicijom poslednjih pet godina, upitao je.

Ipak, ne veruje da Šutanovac želi da pomogne Vučiću, i dodaje da je u pitanju objektivna, ogromna greška, koja se, ipak, može ispraviti. Ne veruje ni da je u pitanju loša namera, kaže.

Istakao je i da je u saopštenju jasno navedeno da je Pokret obustavio planove o izbornoj saradnji.

Naša odluka nije promenljiva, sa svakim ko tako nešto uradi, mi nećemo planirati saradnju, naveo je.

On je naglasio da drugi, vrednosni uslov za saradnju, DS apsolutno ispunjava, da su "podudarni", ali i da su ovim potezom u PSG pokazali da ne žele da vode politiku kakva se vodila poslednjih 20 godina.

"Naš Ustav nije savršen, ali ako bi se poštovalo to što u njemu piše, naš bi život izgledao sasvim drugačije", naglasio je Janković.

O platformi za Kosovo, Rusiji...



Upitan o platformi PSG za Kosovo, rekao je da je o tome govorio u predsedničkoj kampanji. "Kosovo za Pokret pre svega znači dve stvari - ljudi i istorija". Kaže da da je najvažnije obezbediti poštovanje prava Srba i nealbanskog stanovništva, jer su to ljudi koji su, po tom pitanju, najugroženiji na teritoriji Evrope, izuzimajući izbeglice.

Srbija ima obavezu da uloži sve alate koji postoje da obezbedi poštovanje prava Srba na Kosovu, insistiranjem svim diplomatskim sredstvima, pozivanjem na sve sporazume koje smo potpisali, uključujući i Briselske, naveo je.

A vlast šalje vozove koji treba da podgreju krizu umesto da je smiruju, imate Ivicu Dačića koji potpiruje vatru, Informer koji je na to fen, i onda se pojavi Vučić koji to smiruje, objasnio je odnos aktuelne vlasti prema ovom pitanju.

Naša vlada ima politiku na papiru, radi jedno, priča drugo, misli treće, i smeje svima nama, građanima i političkim strankama, navodi.



Kaže da je za PSG regionalna stabilnost ključna i da to znači - što jača Hrvatska jača Srbija, što stabilnija BiH i Makedonija, stabilnija i Srbija. Dodao je da je pokazao da nema problem s tim da ode u Potočare, da bi sutra išao u Vukovar, ali i u Jasenovac da ukaže poštu žrtvama.

Govoreći o odnosu prema Rusiji, Janković je istakao da je za Pokret Srbija deo političkog, ekonomskog, istorijskog i kulturnog evropskog prostora. "Svaka čast Rusiji, ona nam nije neprijatelj. Ali naš interes je Srbija, a Srbiju vidimo u Evropi".

"Ne u koaliciju sa Obradovićem"

Upitan o partnerima za eventualnu koaliciju, kaže: "Uopšte ne mora da se prave koalicije, ne kažem da nećemo".

Ipak, naveo je da razgovara sa Vukom Jeremićem, ali ne i sa liderom Dveri Boškom Obradovićem.

"Boško Obradović i Dveri ne ispunjavaju drugi, vrednosni uslov... Oni smatraju, ako se ne varam, da je Rusija postojbina Srbije, okreću se Rusiji, i ne prihvataju sva ljudska prava", rekao je. Ne možemo ni slučajno u predizobnu saradnju, radi se o principima, dodao je.

Otkrio je i da je s Radulovićem u prethodnom periodu nekoliko puta razgovarao i dodao da mu je on postavljao treći uslov - da tu ne bude DS. Istakao je da ako se krene tako, svako će ići za sebe i protiv sebe za izbore, jer zna, na primer, s kim ne bi hteo Boris Tadić itd.

Na pitanje da li očekuje da će preći cenzus bez DS, kaže da nisu ušli politiku da bi prelazili cenzus. Niko u pokretu nije ušao u politiku da bi bio deo neke institucije, uradićemo ovo zato što mislimo da promenimo način na koji se politika u Srbiji vodi, kaže. "Ako ne možemo to da uradimo, nećemo učestvovati u tome, ako ne možemo ovakvi kakvi jesmo da pređemo cenzus, ne treba da ga pređemo".



Janković je rekao i da je DS doprinela njegovim rezultatima na proteklim, predsedničkim izborima. Ocenjuje da se takođe može postaviti pitanje da li je ona time povratila deo poverenja svojih nekadašnjih glasača. "Da li politika treba da se zasniva na tome usluga za uslugu, na račun građana", upitao je. Kaže da je jako zahvalan DS, ali da ne misli da nekom nešto duguje.

"Bez protesta Vučić ne može da se sruši"

Dragan Šutanovac je za jesen najavio ulične proteste protiv vlasti, prvi u Nišu. Janković je rekao da će Pokret učestvovati na njima.

"Verujem da se bez korišćenja prava na okupljanje, a to je osnovno ljudsko pravo, ne može srušiti Aleksandar Vučić... Mi moramo biti spremni da pobedimno AV na izborima i to za 10 posto razlike da bi možda došli u situaciju da s svađamo oko jedan posto zbog krađe, kao u vreme Miloševića... I kad ga pobedimo, mi moramo biti spremni da tu pobedu odbranimo, korišćenjem prava na okupljenjem... Ne kao što Vučićeva propaganda kaže nasiljem i nasilnim protestima, građani imaju pravo da se okupe kad god hoće na javnom mestu i iskažu svoje političke stavove... Da, moraćemo to da radimo" zaključio je.